Se clarifică faptul că cerințele de concentrare tematică, inclusiv cerințele privind alocarea unei anumite părți din FEDR dezvoltării urbane durabile, condiționalitățile ex ante sau dispozițiile privind rezerva de performanță, aplicarea cadrului de performanță și strategiile de comunicare nu se aplică acestor resurse suplimentare. Cu toate acestea, având în vedere sprijinul suplimentar, care poate fi finanțat integral de la bugetul UE fără nicio cofinanțare națională, este rezonabil să se solicite statelor membre și autorităților de gestionare să informeze publicul larg, beneficiarii potențiali, beneficiarii, participanții și destinatarii finali ai instrumentelor financiare despre existența și originea acestui sprijin suplimentar.

În plus, se propune totodată posibilitatea utilizării resurselor suplimentare pentru cofinanțarea cheltuielilor eligibile cu până la 100 % de la bugetul UE. Pentru a permite această posibilitate, este necesar ca aceste resurse să fie programate pe una sau mai multe axe prioritare noi dedicate sau, după caz, în cadrul unui program operațional nou specific.

Se are, de asemenea, în vedere ajustarea sistemului de schimb electronic utilizat pentru schimburile oficiale dintre Comisie și statele membre în conformitate cu articolul 74 alineatul (4) din RDC, pentru a oferi posibilitatea statelor membre să depună cereri de programe operaționale sau de modificări ale programelor operaționale pentru alocarea resurselor suplimentare pentru anii 2020, 2021 și 2022 fără nicio întârziere. Asistența tehnică la inițiativa Comisiei trebuie să facă obiectul unei alocări reprezentând 0,35 % din resursele suplimentare.

În plus, va fi pus la dispoziție un nou obiectiv tematic transversal, intitulat „Promovarea reparării daunelor provocate de criză în contextul pandemiei de COVID-19 și pregătirea unei redresări verzi, digitale și reziliente a economiei”, în scopul implementării resurselor suplimentare pentru a permite un proces de programare simplu și cel mai larg domeniu de aplicare posibil. Acest obiectiv tematic va fi disponibil numai pentru programarea și implementarea resurselor suplimentare. Ele nu pot fi combinate cu niciun alt obiectiv tematic și nu va fi posibilă transferarea resurselor de la alocarea „normală” către acest nou obiectiv tematic dedicat. Întrucât recomandările specifice fiecărei țări, emise în contextul semestrului european în 2020, identifică domenii prioritare specifice pentru concentrarea investițiilor publice în etapa inițială cu scopul de a facilita redresarea economică, statele membre sunt încurajate să țină seama de aceste domenii prioritare atunci când programează resursele suplimentare.

Pentru a împiedica adâncirea disparităților și a evita inegalitățile în contextul procesului de redresare, este prin urmare necesară furnizarea de sprijin suplimentar, pe termen scurt și mediu, statelor membre și regiunilor – în particular acelora ale căror economii au fost cel mai puternic afectate de pandemie și care dispun de cele mai reduse capacități de redresare – pentru a le întări capacitatea de reacție în situații de criză, pentru a le sprijini economiile și societățile în efortul de a face față situației și pentru a pune bazele unei redresări rapide a economiilor acestora.

Răspândirea coronavirusului de la o țară la alta a determinat multe guverne să introducă măsuri fără precedent menite a controla pandemia, printre acestea numărându-se închiderea temporară a anumitor activități comerciale sau impunerea de restricții generalizate privind călătoriile și mobilitatea. La rândul lor, aceste măsuri au condus la o scădere puternică a rezultatelor economice în mai multe state membre, cu consecințe sociale grave. Acest lucru va ridica probleme importante la nivelul finanțelor publice și al gestionării datoriilor în anii ce vin, probleme care la rândul lor pot limita investițiile publice necesare redresării economice. În plus, capacitățile naționale și regionale de abordare a efectelor crizei diferă de la un stat membru la altul și de la o regiune la alta, din cauza structurilor economice și a pozițiilor bugetare diferite. Dacă rămân nesoluționate, aceste diferențe pot avea ca rezultat o redresare asimetrică și pot conduce la disparități regionale sporite, care, la rândul lor, pot afecta piața internă, stabilitatea financiară a zonei euro și Uniunea noastră în ansamblul său.

În ceea ce privește FEDR, resursele suplimentare vor fi utilizate în primul rând pentru a sprijini investițiile în produse și servicii destinate serviciilor de sănătate și pentru a oferi IMM-urilor sprijin sub formă de capital de lucru sau sprijin pentru investiții, inclusiv pentru costurile operaționale și de personal și măsurile din domeniile sănătății și siguranței.

În fine, este necesar să se clarifice faptul că dispozițiile referitoare la cerințele de concentrare tematică, la condiționalitățile ex ante, la rezerva de performanță și la aplicarea cadrului de performanță, precum și necesitatea de a pregăti o strategie de comunicare nu se aplică resurselor suplimentare.

Este necesar să se stabilească faptul că statele membre trebuie să asigure efectuarea cel puțin a unei evaluări până la 31 decembrie 2024 pentru a determina eficacitatea, eficiența și impactul resurselor suplimentare, precum și modul în care acestea au contribuit la atingerea țintelor noului obiectiv tematic dedicat. În plus, este necesar să se asigure totodată faptul că, în îndeplinirea responsabilităților lor legate de informare, comunicare și vizibilitate, statele membre și autoritățile de gestionare utilizează toate mijloacele rezonabile pentru a se asigura că beneficiarii potențiali, beneficiarii, participanții, destinatarii finali ai instrumentelor financiare și publicul larg sunt conștienți de existența, volumul și sprijinul suplimentar provenit din resursele suplimentare. În sensul cerințelor respective, este necesar să se prevadă faptul că trimiterea la fonduri este completată sau înlocuită cu o trimitere la [„REACT-EU”].

Cererile prezentate de un stat membru privind modificarea unui program operațional existent în vederea integrării resurselor suplimentare trebuie să fie justificate în mod corespunzător și să prezinte, în particular, impactul preconizat al modificărilor aduse programului asupra promovării reparării daunelor provocate de criză în contextul pandemiei de COVID-19 și pregătirii unei redresări verzi, digitale și reziliente a economiei.

(2)Pentru a răspunde impactului crizei, Regulamentul (UE) nr. 1303/2013 și Regulamentul (UE) nr. 1301/2013 au fost modificate la 30 martie 2020 pentru a permite mai multă flexibilitate în ceea ce privește implementarea programelor operaționale sprijinite de Fondul european de dezvoltare regională („FEDR”), de Fondul social european („FSE”) și de Fondul de coeziune (denumite în continuare „fondurile”), precum și de Fondul european pentru pescuit și afaceri maritime („FEPAM”). Cu toate acestea, întrucât efectele negative serioase asupra economiilor și societăților Uniunii s-au agravat, ambele regulamente au fost modificate din nou la 23 aprilie 2020 pentru a se oferi o flexibilitate suplimentară excepțională, astfel încât să li se permită statelor membre să se concentreze asupra reacției necesare la criza fără precedent, prin sporirea posibilităților de mobilizare a sprijinului neutilizat din partea fondurilor și prin simplificarea cerințelor procedurale legate de implementarea programelor și de audituri.

(3)În vederea atenuării șocurilor uriașe suportate de economie ca urmare a restricțiilor excepționale puse în aplicare de statele membre pentru a împiedica răspândirea COVID-19 și a riscurilor de redresare asimetrică cauzate de diferențele dintre statele membre la nivelul mijloacelor naționale disponibile, cu efecte grave asupra funcționării pieței interne, la 23 aprilie 2020, Consiliul European a aprobat „Foaia de parcurs pentru redresare”, cu o componentă puternică de investiții, a solicitat înființarea Fondului european de redresare și a mandatat Comisia să analizeze necesitățile, astfel încât resursele să fie direcționate către sectoarele și părțile geografice cel mai afectate ale Uniunii, clarificându-se în același timp și legătura cu cadrul financiar multianual pentru 2021-2027.

(4)În conformitate cu Regulamentul [Instrumentului european de redresare (European Recovery Instrument, ERI)] și în limitele resurselor alocate prin intermediul acestuia, trebuie puse în operă măsuri de recuperare și de reziliență în cadrul fondurilor structurale și de investiții europene, pentru a se aborda impactul fără precedent al crizei COVID-19. Aceste resurse suplimentare trebuie utilizate pentru a se asigura respectarea termenelor prevăzute în Regulamentul [ERI]. Mai mult, trebuie puse la dispoziție resurse suplimentare pentru coeziunea economică, socială și teritorială, printr-o revizuire a cadrului financiar multianual pentru perioada 2014-2020.

(5)Trebuie să fie pusă la dispoziție o sumă suplimentară excepțională de 58 272 800 000 EUR (la prețurile curente) pentru angajamentul bugetar din fondurile structurale în cadrul obiectivului privind investițiile pentru creștere economică și locuri de muncă pentru anii 2020, 2021 și 2022, cu scopul de a sprijini statele membre și regiunile cele mai afectate în efortul de reparare a daunelor provocate de criză în contextul pandemiei de COVID-19 și de pregătire a unei redresări verzi, digitale și reziliente a economiei, în vederea repartizării rapide a resurselor către economia reală prin intermediul programelor operaționale existente. Resursele pentru 2020 provin dintr-o sporire a resurselor disponibile pentru coeziunea economică, socială și teritorială în contextul cadrului financiar multianual pentru 2014-2020, în timp ce resursele pentru 2021 și 2022 provin de la Instrumentul de redresare al Uniunii Europene. O parte din resursele suplimentare trebuie să fie alocată asistenței tehnice la inițiativa Comisiei. Comisia trebuie să stabilească defalcarea resurselor suplimentare rămase pentru fiecare stat membru, pe baza unei metode de alocare bazate pe cele mai recente date statistice obiective disponibile, referitoare la prosperitatea relativă a statelor membre și la amploarea efectului crizei actuale asupra economiilor și societăților acestora. Metoda de alocare trebuie să includă o sumă suplimentară dedicată pentru regiunile ultraperiferice, având în vedere vulnerabilitatea specifică a economiilor și societăților acestora. Pentru a reflecta caracterul evolutiv al efectelor crizei, defalcarea trebuie să fie revizuită în 2021 pe baza aceleiași metode de alocare, utilizându-se cele mai recente date statistice disponibile până la 19 octombrie 2021, pentru distribuirea tranșei pe 2022 a resurselor suplimentare.

(6)Prezentului regulament i se aplică normele financiare orizontale adoptate de Parlamentul European și de Consiliu în temeiul articolului 322 din Tratatul privind funcționarea Uniunii Europene. Aceste norme sunt prevăzute în Regulamentul financiar și definesc, în particular, procedura de stabilire și de execuție a bugetului prin granturi, achiziții publice, premii și execuție indirectă, ele prevăzând în același timp verificări ale responsabilității actorilor financiari. Normele adoptate în temeiul articolului 322 din TFUE vizează, de asemenea, protecția bugetului Uniunii în cazul unor deficiențe generalizate la nivelul statului de drept în statele membre, întrucât respectarea statului de drept reprezintă o condiție prealabilă esențială pentru buna gestiune financiară și pentru eficacitatea finanțării din partea UE.

(7)Pentru a permite o flexibilitate maximă a statelor membre în pregătirea acțiunilor de reparare a daunelor provocate de criză în contextul pandemiei de COVID-19 sau în pregătirea unei redresări verzi, digitale și reziliente a economiei, Comisia trebuie să stabilească alocările la nivel de stat membru. Mai mult, trebuie să se prevadă și posibilitatea de a utiliza orice fel de resurse suplimentare pentru a sprijini ajutoarele pentru persoanele cele mai defavorizate. În plus, este necesar să se stabilească plafoane privind alocările pentru asistență tehnică la inițiativa statelor membre, permițând în același timp statelor membre o flexibilitate maximă în ceea ce privește aceste alocări în cadrul programelor operaționale sprijinite de FEDR sau de FSE. Trebuie clarificat faptul că nu este necesară respectarea ponderii minime a FSE pentru resursele suplimentare. Ținând cont de cheltuirea rapidă preconizată a resurselor suplimentare, angajamentele legate de aceste resurse suplimentare trebuie să fie dezangajate doar la încheierea programelor operaționale.

(8)De asemenea, trebuie introduse posibilități de efectuare a unor transferuri financiare între FEDR și FSE în temeiul obiectivului privind investițiile pentru creștere economică și locuri de muncă și în cazul resurselor suplimentare, așa cum este deja cazul pentru partea de resurse globale disponibile pentru programare în 2020 în conformitate cu articolul 25a din Regulamentul (UE) nr. 1303/2013. Aceste transferuri nu trebuie să afecteze nici resursele disponibile în cadrul obiectivului de cooperare teritorială europeană, nici alocările specifice pentru Inițiativa privind ocuparea forței de muncă în rândul tinerilor.

(9)Pentru a completa acțiunile deja disponibile în sfera de aplicare a FEDR, astfel cum a fost extinsă prin Regulamentele (UE) 2020/460 și (UE) 2020/558 ale Parlamentului European și ale Consiliului, statelor membre trebuie să li se permită în continuare să utilizeze resursele suplimentare în principal pentru investiții în produse și servicii destinate serviciilor de sănătate, pentru furnizarea de sprijin sub formă de capital de lucru sau de sprijin pentru investiții în favoarea IMM-urilor, pentru operațiuni care contribuie la tranziția către o economie digitală și verde, pentru infrastructuri care oferă servicii de bază cetățenilor sau pentru măsuri de sprijin economic în favoarea acelor regiuni care depind cel mai mult de sectoarele cel mai afectate de criză. Asistența tehnică trebuie să fie și ea sprijinită. Este oportun ca resursele suplimentare să se concentreze exclusiv asupra noului obiectiv, intitulat „Promovarea reparării daunelor provocate de criză în contextul pandemiei de COVID-19 și pregătirea unei redresări verzi, digitale și reziliente a economiei”, care trebuie să constituie, de asemenea, o prioritate de investiții unică, pentru a permite o programare și o implementare simplificate a resurselor suplimentare.

(10)În ceea ce privește FSE, statele membre trebuie să folosească resursele suplimentare în primul rând pentru sprijinirea menținerii locurilor de muncă, inclusiv prin regimuri de șomaj tehnic și sprijin acordat lucrătorilor independenți, crearea de locuri de muncă, în special pentru persoanele aflate în situații vulnerabile, acordarea de sprijin pentru măsurile de angajare a tinerilor, educație și formare, dezvoltarea competențelor și sporirea accesului la servicii sociale de interes general, inclusiv pentru copii. Trebuie clarificat faptul că, în actualele circumstanțe excepționale, sprijinul în favoarea regimurilor de șomaj tehnic destinate angajaților și lucrătorilor independenți în contextul pandemiei de COVID-19 poate fi furnizat chiar și atunci când nu este combinat cu măsuri active pe piața muncii, cu excepția cazului în care acestea din urmă sunt impuse de legislația națională. Sprijinul Uniunii pentru aceste regimuri de șomaj tehnic trebuie să fie limitat în timp.

(11)Cu scopul de a se asigura faptul că statele membre dispun de mijloace financiare suficiente pentru implementarea rapidă a unor acțiuni de reparare a daunelor provocate de criză în contextul pandemiei de COVID-19 și pentru pregătirea unei redresări verzi, digitale și reziliente a economiei, este necesar să se asigure un nivel mai ridicat al plății prefinanțării inițiale pentru implementarea rapidă a acțiunilor sprijinite de resursele suplimentare. Prefinanțarea inițială care urmează să fie plătită trebuie să asigure faptul că statele membre dispun de mijloace pentru a prevedea, după caz, efectuarea de plăți în avans către beneficiari și pentru a asigura rambursarea rapidă a beneficiarilor după depunerea cererilor de plată.

(12)Statele membre trebuie să aibă flexibilitatea de a aloca resursele suplimentare către noi programe operaționale dedicate sau către noi axe prioritare în cadrul programelor existente. Pentru a permite o implementare rapidă, în ceea ce privește noile programe operaționale dedicate, nu este permisă identificarea altor autorități decât a celor deja desemnate pentru actualele programe operaționale sprijinite de FEDR, de FSE sau de Fondul de coeziune. Nu trebuie impusă efectuarea unei evaluări ex ante de către statele membre, iar elementele necesare pentru prezentarea spre aprobarea Comisiei a programului operațional trebuie să fie limitate.

(13)Pentru a se atenua sarcinile asupra bugetelor publice legate de repararea daunelor provocate de criză în contextul pandemiei de COVID-19 și de pregătirea unei redresări verzi, digitale și reziliente a economiei, statelor membre trebuie să li se ofere posibilitatea excepțională de a solicita aplicarea unei rate de cofinanțare de până la 100 % în cazul axelor prioritare separate ale programelor operaționale care oferă sprijin din resursele suplimentare.

(14)Pentru a permite statelor membre să repartizeze rapid resursele suplimentare destinate reparării daunelor provocate de criză în contextul pandemiei de COVID-19 și pregătirii unei redresări verzi, digitale și reziliente a economiei în perioada actuală de programare, se justifică scutirea statelor membre, în mod excepțional, de necesitatea de a respecta atât condiționalitățile și cerințele ex ante referitoare la rezerva de performanță, la aplicarea cadrului de performanță și la concentrarea tematică, în raport și cu pragurile stabilite pentru dezvoltarea urbană durabilă pentru FEDR, cât și cerințele privind pregătirea a unei strategii de comunicare pentru resursele suplimentare. Este totuși necesar ca statele membre să efectueze cel puțin o evaluare până la 31 decembrie 2024 pentru a determina eficacitatea, eficiența și impactul resurselor suplimentare, precum și modul în care acestea au contribuit la atingerea țintelor noului obiectiv tematic dedicat. Pentru a facilita disponibilitatea unor informații comparabile la nivelul Uniunii, statele membre sunt încurajate să utilizeze indicatorii specifici ai programului, puși la dispoziție de către Comisie. În plus, în îndeplinirea responsabilităților care le revin în ceea ce privește informarea, comunicarea și vizibilitatea, statele membre și autoritățile de gestionare trebuie să sporească vizibilitatea măsurilor și a resurselor excepționale introduse de Uniune, asigurându-se, în particular, că beneficiarii potențiali, beneficiarii, participanții, destinatarii finali ai instrumentelor financiare și publicul larg sunt conștienți de existența, volumul și sprijinul suplimentar provenit din resursele suplimentare.

(15)Pentru a permite direcționarea acestor resurse suplimentare către zonele geografice unde sunt cel mai necesare, ca măsură excepțională și fără a aduce atingere normelor generale de alocare a resurselor fondurilor structurale, resursele suplimentare alocate către FEDR și FSE nu trebuie defalcate pe categorii de regiuni. Cu toate acestea, se așteaptă ca statele membre să țină seama de diferitele nevoi regionale și niveluri de dezvoltare, astfel încât să asigure faptul că regiunile mai puțin dezvoltate sunt menținute în centrul atenției, în conformitate cu obiectivele de coeziune economică, socială și teritorială prevăzute la articolul 173 din TFUE. De asemenea, statele membre trebuie să implice autoritățile locale și regionale, precum și organismele relevante reprezentând societatea civilă, în conformitate cu principiile parteneriatului.

(16)Cu scopul de a se facilita transferurile autorizate de modificările introduse în temeiul prezentului regulament, condiția prevăzută la articolul 30 alineatul (1) litera (f) din Regulamentul financiar privind utilizarea creditelor pentru același obiectiv nu trebuie să se aplice cu privire la respectivele transferuri.

(17)Întrucât obiectivele prezentului regulament, și anume asigurarea unei reacții la impactul crizei de sănătate publică prin introducerea unor măsuri de flexibilitate în domeniul acordării de sprijin din fondurile structurale și de investiții europene, nu pot fi realizate în mod satisfăcător de statele membre în mod individual, ci, ținând cont de amploarea și de efectele acțiunii propuse, ele pot fi realizate mai bine la nivelul Uniunii, Uniunea poate adopta măsuri, în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.

(18)Dat fiind caracterul urgent al situației legate de pandemia de COVID-19, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.

(19)Având în vedere pandemia de COVID-19 și necesitatea de a soluționa urgent criza de sănătate publică aferentă, se consideră necesar să se facă uz de excepția de la perioada de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.

(20)Prin urmare, Regulamentul (UE) nr. 1303/2013 trebuie modificat în consecință.

(21)Articolul 135 alineatul (2) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice prevede că modificările aduse Regulamentului (UE, Euratom) nr. 1311/2013 al Consiliului sau Deciziei 2014/335/UE, Euratom care sunt adoptate la data intrării în vigoare a respectivului acord sau ulterior nu se aplică Regatului Unit în măsura în care modificările în cauză au un impact asupra obligațiilor financiare ale Regatului Unit. Sprijinul prevăzut de prezentul regulament este finanțat printr-o creștere a plafonului cadrului financiar multianual pentru anul 2020, iar pentru anii 2021 și 2022, printr-o creștere a plafonului resurselor proprii ale Uniunii, fapt care urmează să aibă un impact asupra obligației financiare a Regatului Unit. Prin urmare, prezentul regulament nu trebuie să se aplice Regatului Unit și pe teritoriul acestuia,